Diari Oficial de la Generalitat Valenciana


Sumari del DOGV 7844, del 04-08-2016 (2016/6314)

Contractació de la producció de tres projectes artístics inèdits. Convocatòria de Suport a la Investigació i Producció Artística.
---------------------------------------------------------------------------------------------------------------------------------

### Dades del document

Número de DOGV
:   7844

Data del DOGV
:   04-08-2016

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2016/6314


Data del document
:   26-07-2016

Organisme emissor
:   Consorci de Museus de la Comunitat Valenciana

Tipus de document
:   Anunci

Anàlisi jurídica

 Descriptors 

:   * contracte administratiu

Contractació de la producció de tres projectes artístics inèdits. Convocatòria de Suport a la Investigació i Producció Artística. [2016/6314]  
Bases de la contractació de la producció de tres projectes artístics inèdits.  
  
1. Objecte  
A fi d'impulsar la creació artística i enfortir el teixit cultural valencià, articulant accions que contribuïsquen a millorar els contextos en què es desenvolupa l'art contemporani a la nostra Comunitat, el Consorci de Museus de la Comunitat Valenciana (CMCV) publica aquesta convocatòria per a la producció de tres projectes artístics inèdits.  
  
La iniciativa va dirigida a artistes i col·lectius lligats a la creació contemporània que presenten propostes que estiguen en via d'investigació i requerisquen d'un impuls econòmic per a la seua producció, i ha de tindre com a objectius l'experimentació i la innovació en l'àmbit de la creació artística.  
Els projectes seleccionats seran objecte, cada un d'ells, d'una exposició organitzada pel CMCV en la sala 2A del Centre del Carme de València, o en altres centres consorciats tant d'Alacant com de Castelló.  
  
  
2. Dotació econòmica  
Tres imports de 15.000 € a cada una de les produccions, que es distribueixen de la manera següent:  
- 12.000 euros, impostos inclosos, destinats a la producció del projecte artístic seleccionat.  
- 3.000 euros, impostos inclosos, en concepte d'honoraris per als o les artistes participants.  
Els costos derivats de l'organització de l'exposició o itineràncies posteriors seran càrrec del CMCV.   
Cada exposició estarà dotada d'un pressupost màxim de 10.000 €, impostos inclosos, en què s'inclouran els treballs de transport, muntatge, assegurances, disseny, catàleg, difusió, dietes i la resta de despeses derivades de l'organització de l'exposició, que seran gestionades directament pel CMCV  
Partida pressupostària: 402-591.60.  
  
3. Persones beneficiàries  
Poden optar a la convocatòria els o les artistes, a títol individual o col·lectiu, nascuts o residents a la Comunitat Valenciana.  
  
4. Termini de presentació de sol·licituds  
S'obrirà l'endemà de la seua publicació en el Diari Oficial de la Comunitat Valenciana i finalitzarà el 14 de novembre de 2016. Al tancament del dit termini no s'admetrà cap sol·licitud.   
Les persones sol·licitants tindran 10 dies naturals, després de finalitzar el termini de presentació, per a esmenar la documentació, si així és requerit per part del CMCV.  
  
5. Presentació de sol·licituds  
Podrà presentar-se únicament un projecte per persona o col·lectiu.  
Les sol·licituds es presentaran preferentment en format digital a través de l'adreça de correu electrònic tszbdjvxv.uzyj@zpr.ea.   
També podran presentar-se de qualsevol de les formes previstes per l'art. 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
  
Les sol·licituds hauran d'adjuntar la documentació següent:  
- Formulari de sol·licitud (disponible en la web   
www.consorciomuseos.gva.es).  
- Breu resum del projecte en format pdf (400 paraules, màxim).  
  
- Memòria tècnica del projecte en format pdf (màxim 10 MB), que continga:  
· Títol del projecte  
· Artistes participants  
· Calendari d'execució  
· Llista de necessitats tècniques   
· Programa d'activitats paral·leles  
· Pressupost desglossat  
· Esbossos i/o imatges, arxius sonors, etc.  
· Característiques del muntatge.  
- Currículum, incloent-hi documentació gràfica de treballs realitzats.  
- Fotocòpia del DNI   
- Document acreditatiu de la seua residència a la Comunitat Valenciana (certificat d'empadronament) per a les persones sol·licitants no nascudes en la Comunitat Valenciana.  
6. Procés de selecció  
Per a la valoració i selecció de les sol·licituds presentades es constituirà un jurat integrat per professionals de l'art contemporani i presidit per la presidenta de la Comissió Cientificoartística del CMCV o persona en qui delegue, d'acord amb el Codi de Bones Pràctiques en la Cultura Valenciana, i es garantirà la presència de representants de la societat civil, d'experts en la matèria i del CMCV.  
  
Els projectes es valoraran tenint en compte els criteris següents:  
  
- Interés i qualitat artística del projecte: fins un màxim de 4 punts.  
  
- Caràcter innovador de la proposta: fins un màxim de 3 punts.  
- Viabilitat pressupostària del projecte expositiu: fins un màxim de 1'5 punts.  
- Trajectòria de la persona sol·licitant: fins un màxim de 1,5 punts.  
Es desestimaran aquells projectes que no respecten els principis democràtics de convivència i pluralitat, garantint així la igualtat de totes les persones amb independència del seu gènere, raça, llengua i orientació sexual.  
  
7. Resolució  
El jurat elegirà tres projectes, que seran els seleccionats, i dos més, que quedaran com a reserva en el cas que algun dels tres seleccionats renuncie.  
La notificació dels projectes seleccionats pel jurat es realitzarà per mitjà de la seua publicació en el Diari Oficial de la Comunitat Valenciana i en la pàgina web del CMCV, www.consorciomuseos.gva.es. A més, es notificarà la dita resolució a totes les persones participants per correu electrònic.  
Contra la decisió podrà interposar-se, de conformitat amb el que disposen els articles 52.1 de la Llei 7/1985, de 2 d'abril, de Bases de Règim Local, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, un recurs potestatiu de reposició en el termini d'un mes a comptar des de l'endemà de la seua notificació/publicació davant del mateix òrgan que va dictar l'acte. Així mateix, podrà interposar-se qualsevol altre recurs que es crega oportú.  
Els projectes no seleccionats presentats per via electrònica seran destruïts i els materials adjuntats seran eliminats del servidor corresponent.  
El CMCV es compromet a no distribuir ni fer ús de la informació dels projectes no seleccionats.  
En el cas que el projectes no s'adapten al objecte i criteris establits, el jurat podrà deixar la convocatòria deserta.  
  
8. Compromís d'acceptació  
Les persones seleccionades subscriuran un contracte de producció amb el CMCV en el termini màxim d'un mes a comptar des que es publique l'anunci de la resolució de la convocatòria.  
Aquest document tindrà per objecte regular els drets i obligacions de les parts, així com establir la regulació dels incompliments.  
És indispensable per a poder rebre els pagaments presentar al CMCV els certificats que demostren estar al corrent de les seues obligacions tributàries i davant de la Seguretat Social.  
  
9. Pagament de les produccions i honoraris  
El pagament a les persones beneficiàries s'efectuarà per mitjà de transferència bancària i es farà efectiu, d'acord amb la disponibilitat de tresoreria, en tres terminis.  
- Respecte als 12.000 euros destinats a producció:  
· 60% una vegada formalitzat el contracte de producció  
· 20 % un mes després de la data de formalització del contracte de producció  
· 20% dos mesos després de la data de formalització del contracte de producció  
- Respecte als 3.000 euros en concepte d'honoraris, es transferirà prèvia presentació de la factura reglamentària en dos terminis:   
· 50% desprès de la firma del contracte de producció  
· 50% després de la inauguració de la primera exposició  
En el cas que l'exposició itinere a una altre espai expositiu, l'artista s'encarregarà de realitzar l'adaptació del projecte. Els honoraris que percebrà pel dit treball seran els equivalents al 15 % dels seus honoraris inicials, impostos inclosos.  
  
10. Termini d'execució  
Els projectes aprovats seran programats, d'acord amb la persona o col·lectiu seleccionat, en funció de la disponibilitat de les sales, entre 2017 i 2018.  
Les obres seran tornades als autors una vegada haja finalitzat el període d'exposició.  
  
11. Obligacions de les persones beneficiàries  
La persona o col·lectiu seleccionat comunicarà per escrit, en un termini no superior a 15 dies des de la publicació de la resolució, la seua acceptació. En cas contrari, perdrà la condició de seleccionat.  
  
Les persones beneficiàries es comprometen a executar el projecte en el termini acordat amb el CMCV. Qualsevol possible modificació del projecte haurà d'estar suficientment motivada i ser autoritzada prèviament pel CMCV.  
Igualment, es comprometen a destinar la quantitat assignada a la producció únicament amb aquesta finalitat i a justificar-la documentalment. Es procedirà a la devolució de les quanties que no es justifiquen. També s'hauran de sotmetre al control financer i complir les obligacions tributàries establides per la llei.  
Així mateix, hauran de deixar constància de la seua condició de persona beneficiària en publicacions, pàgines web o altres suports per mitjà de la formula «Aquesta obra/projecte ha sigut produït amb el suport del Consorci de Museus de la Comunitat Valenciana».  
La persona beneficiària s'abstindrà d'intervindre en la contractació dels treballs derivats de l'exposició, que s'efectuaran segons el Reial Decret 3/2011, de 14 de novembre, pel qual s'aprova el Text Refós de la Llei de Contractes del Sector Públic. És indispensable per a poder rebre les transferències presentar al CMCV els certificats que demostren estar al corrent de les seues obligacions tributàries i davant de la Seguretat Social. Podrà, no obstant, proposar els seus col·laboradors habituals perquè presenten pressupostos al CMCV i entren en concurs de valoració pressupostària.  
  
12. Obligacions del CMCV  
El CMCV es compromet a desenvolupar aquest programa d'acord amb el Codi de Bones Pràctiques en la Cultura Valenciana, i vetlarà en tot moment pels drets dels o de les artistes seleccionats i la integritat de les obres produïdes.   
El CMCV serà l'encarregat d'avaluar, supervisar i realitzar el seguiment del desenvolupament del projecte, així com de les tasques de coordinació i de complir els terminis acordats respecte a la seua execució.  
  
El CMCV portarà a terme una correcta difusió del projecte, tant en la seua pàgina web com a través d'altres mitjans de comunicació pública.   
El pagament de les dietes, despeses de transport i allotjament per a les persones beneficiàries que visquen fora de la ciutat on es realitza el projecte expositiu, estarà inclòs en el pressupost assignat a l'exposició.  
  
  
13. Prerrogatives del CMCV  
El CMCV podrà sol·licitar informació sobre el desenvolupament del projecte durant la seua fase de producció.  
De comú acord,amb les persones beneficiàries, el CMCV queda en llibertat per a negociar la coproducció i la itinerància dels projectes seleccionats amb altres institucions.  
  
14. Acceptació  
La participació en aquesta convocatòria suposa l'acceptació integra d'aquestes bases.  
  
València, 26 de juliol de 2016.- El gerent: José Luis Pérez Pont.